O româncă, în vârstă de 38 de ani, a ajuns în arestul poliției italiene, după ce și-a ucis luni, 4 martie, partenerul de 60 de ani cu două lovituri de cuțit. După ce a săvârșit crima, femeia s-a așezat lângă victima și a anunțat autoritățile cu privire la incident.
Românca în cauză era stabilită în Italia de mult timp. Oamenii legii din Italia sunt de părere că românca și-ar fi ucis partenerul din pricina geloziei, conform Digi24. Femeia a fost interogată o noapte întreagă, însă ea nu a dorit să răspundă la majoritatea întrebărilor adresate de anchetatori.
Autoritățile au stat de vorbă cu vecinii și locuitorii din localitatea unde s-a petrecut crima. Incidentul a avut loc în Ischitella, provincia Foggia, potrivit La Repubblica.
Vecinii celor doi au mărturisit că îi vedeau frecvent împreună. Era cunoscut faptul că erau un cuplu, însă nu și oficial.
Bărbatul, Vincenzo Silvestri, a fost înjunghiat de două ori, în zona gâtului și în zona pieptului. El a murit la puțin timp după incident.